Doložka finančných, ekonomických, environmentálnych vplyvov
 a vplyvov na zamestnanosť

	1. Odhad dopadov na verejné financie

Návrh Dohovoru nebude mať negatívny vplyv na verejné financie.

	2. Odhad dopadov na obyvateľov, hospodárenie podnikateľskej sféry a iných právnických osôb

	Uplatňovaním Dohovoru sa eliminuje nadmerné daňové zaťaženie, odstraňuje zdanenie toho istého príjmu dvakrát v súvislosti s úpravou zisku združených podnikov v rámci Európskej únie. Dohovor sa tým stáva jednou z dôležitých podmienok rozvoja zahranično-obchodných vzťahov. Ďalším, nemenej dôležitým prínosom Dohovoru je spravodlivé daňové zaťaženie zahraničných podnikateľov, snaha, aby daňový systém vytváral rovnaké konkurenčné podmienky pre tuzemské aj zahraničné spoločnosti a aby nedochádzalo k diskriminácii tuzemských podnikateľov. Význam tohto Dohovoru spočíva i v rozvoji spolupráce daňových administratív pri predchádzaní daňovým únikom. Uzavretie tohto Dohovoru podporuje vzájomný prienik investícií medzi zmluvnými štátmi.

	3. Odhad dopadov na životné prostredie

Návrh Dohovoru nemá vplyv na životné prostredie.

	4. Odhad dopadov na zamestnanosť

	Tým, že Dohovor eliminuje nadmerné daňové zaťaženie a odstraňuje zdanenie toho istého príjmu dvakrát, napomáha rozvoju hospodárskych vzťahov v rámci členských štátov Európskej únie a zároveň vytvára priaznivejšie prostredie pre nárast podnikateľských aktivít, čo súčasne predpokladá rast zamestnanosti a tvorbu nových pracovných miest.